કોંગ્રેસને હાથના કર્યા હૈયા વાગી રહ્યાં છે. ભૂતકાળમાં અન્ય પાર્ટીઓની બહુમત સરકારો તોડવાનું કામ કોંગ્રેસના શાસકોએ કર્યું હતું હવે તેનો બદલો ભાજપના નેતાઓ લઇ રહ્યાં છે. 1995 અને 1996માં કોંગ્રેસે ગુજરાતમાં કેશુભાઇ પટેલ અને સુરેશ મહેતાની બહુમત સરકારોને તોડી હતી. એ સમયે પણ ગવર્નર કૃષ્ણપાલસિંહ અને વિધાનસભાના સ્પીકર ચંદુભાઇ ડાભી બદનામીનો ભોગ બન્યા હતા. કર્ણાટકમાં જે ખેલ થઇ રહ્યો છે તે કોંગ્રેસની નીતિ-રીતિનું જ પરિણામ છે. જનતાએ જ્યારે અધુરો મેન્ડેટ આપ્યો હોય ત્યારે ધારાસભ્યોનું ખરીદ-વેચાણ થાય તે સ્વાભાવિક છે. ગુજરાતનો ઇતિહાસ રહ્યો છે. ખજૂરાહો કાંડ ગુજરાતની જનતા અને ભાજપના પ્રદેશ નેતાઓ ભૂલ્યાં નથી. આ સમયે સૌથી વધુ સહન કરવાનું નરેન્દ્ર મોદીને આવ્યું હતું. કાયદા અને બંધારણની બાબતો ચોપડીના પાને સારી લાગે છે. પાર્ટીઓ માટે તે બંધનકર્તા નથી. ભારતના રાજકારણનો વર્ષો જૂનો ઇતિહાસ છે. કાયદાની છટકબારીનો લાભ પ્રત્યેક રાજનેતા લઇ રહ્યો છે. તટસ્થ મૂલ્યાંકન કરવું હોય તો એક શબ્દમાં એટલું જ કહી શકાય કે—જૈસી કરની, વૈસી ભરની...કર્ણાટકમાં તો 54 કલાક પછી યેદિયુરપ્પાને રાજીનામું આપી દેવું પડ્યું છે પરંતુ પ્રોબ્લેમ હવે શરૂ થવાના છે. કોંગ્રેસ અને જેડીએસ પાંચ વર્ષ પૂરાં કરે તો દેશમાં ઇતિહાસ બની જશે...